**Visjon for Vinterbro barnehage**:

 «Vinterbro Barnehage har et helhetssyn på barn. Vi ser barns utvikling som et dynamisk og tett samspill mellom deres fysiske og mentale forutsetninger og miljøet de vokser opp i. Barna er sosiale aktører som selv bidrar til egen og andres læring. Samspill med andre mennesker er avgjørende for barns utvikling og læring.

Vi ser på hvert enkelt barn, som et barn med mange muligheter. «*Learning by doing»* – la barna forske selv - dermed kan vi bygge selvtillit hos barna. Barna er små forskere som har en trang til å finne svar på spørsmålene de stiller. Nysgjerrige, engasjerte, støttende og lyttende voksne følger opp barnas ideer. Dermed tilgodeser vi barnas behov for gode opplevelser i samspill med andre barn.

Hverdagen preges av mange forskjellige og varierte aktiviteter. Barn får komme med innspill og barns medvirkning er dermed med på å bestemme innhold og form i de forskjellige aktivitetene. Tilrettelagte omgivelser ute som inne gjør at vi kan skape et utfordrende miljø begge steder.

Barnehagen har et godt utemiljø og vi inspirerer barna ved å ta dem med på turer og gi dem opplevelser som stimulerer fantasi og forskertrang.

 Et av hovedmålene er selvstendige barn med god selvfølelse. Bevisste voksne som gir barna passe utfordrende “oppgaver” i forhold til alder og modning, bidrar til stor mestring hos enkeltbarnet.

Barn lærer seg selv og andre å kjenne gjennom lek og personalet i Vinterbro barnehage ønsker derfor å legge til rette for god lek både ute og inne.

Gjennom lek og samspill med andre tilegner barna seg sosiale ferdigheter/ kompetanser. Barna vet hvordan man behandler andre på en god måte, og de klarer å løse konflikter selv.

Barn er nysgjerrige og opplever glede ved å lære.

Vi ser barnehagen som en helhet. En god og fordomsfri kommunikasjon og gode relasjoner til foreldre, kollegaer, barna er en forutsetning for å kunne jobbe mot visjonen vår. Via informasjonsskriv, foreldremøter/-samtaler og daglig dialog utveksles nødvendig informasjon mellom foreldre og barnehagen.

Kreative, lekende, engasjerte ansatte som er i stand til å se alle barna er viktig i hverdagen vår. Barnehagen har et stabilt og kvalifisert personale som legger vekt på å utnytte de ressurser som finnes blant de ansatte.

Vi har en åpen og engasjert kommunikasjon, hvor vi snakker til/motiverer hverandre på en hyggelig måte og hvor alle behandles som likeverdige. Ledermøter, refleksjonssmøter, personalmøter og assistentmøter, med styrer til stede, er preget av en åpen kommunikasjon og konstruktiv kritikk.

Når mennesker er i utvikling endres også barnehagen som organisasjon – og ingen dag er lik. Derfor er barnehagen i konstant utvikling. Personalet er åpne for nye ting og er innstilt på å inngå kompromisser for å finne gode løsninger for barnehagens utvikling. En god styrer som, utover det å være synlig for barna, de ansatte og foreldre, er pådriver i denne prosessen er avgjørende for en positiv utvikling.

**Barnehagens kjerneverdier:**

* *Vi møter hverandre med respekt.*
* *Vi ser alle som likeverdige*
* *Alle opplever at de blir sett*
* *Vi viser engasjement*